CELEX: C2006/010/33
Language: el
Date: 2006-01-14 00:00:00
Title: Υπόθεση C-416/05: Προσφυγή της Επιτροπής των Ευρωπαϊκών Κοινοτήτων κατά του Μεγάλου Δουκάτου του Λουξεμβούργου που ασκήθηκε στις  24 Νοεμβρίου 2005

14.1.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 10/17
            
         Προσφυγή της Επιτροπής των Ευρωπαϊκών Κοινοτήτων κατά του Μεγάλου Δουκάτου του Λουξεμβούργου που ασκήθηκε στις 24 Νοεμβρίου 2005
   (Υπόθεση C-416/05)
   (2006/C 10/33)
   Γλώσσα διαδικασίας: η γαλλική
   Η Επιτροπή των Ευρωπαϊκών Κοινοτήτων, εκπροσωπούμενη από τις C. F. Durand και F. Simonetti, με τόπο επιδόσεων στο Λουξεμβούργο, άσκησε στις 24 Νοεμβρίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Μεγάλου Δουκάτου του Λουξεμβούργου.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να διαπιστώσει ότι το Μεγάλο Δουκάτο του Λουξεμβούργου, παραλείποντας να θεσπίσει μέτρα για την εκτέλεση της αποφάσεως που εξέδωσε το Δικαστήριο των Ευρωπαϊκών Κοινοτήτων στις 2 Οκτωβρίου 2003 στο πλαίσιο της υποθέσεως C-89/03 σχετικά με τη μη μεταφορά στο λουξεμβουργιανό δίκαιο της οδηγίας 93/15/ΕΟΚ (1), παρέβη τις υποχρεώσεις που υπέχει από το άρθρο 228, παράγραφος 1, της Συνθήκης περί ιδρύσεως της Ευρωπαϊκής Κοινότητας·
            
         
               2.
            
            
               να υποχρεώσει το Μεγάλο Δουκάτο του Λουξεμβούργου να καταβάλει στην Επιτροπή των Ευρωπαϊκών Κοινοτήτων, στον λογαριασμό «ίδιοι πόροι της Ευρωπαϊκής Κοινότητας», χρηματική ποινή 9 000 ευρώ ημερησίως, για κάθε ημέρα καθυστερήσεως λήψεως των αναγκαίων μέτρων για την εκτέλεση της αποφάσεως C-89/03, από την ημέρα δημοσιεύσεως της αποφάσεως επί της παρούσας υποθέσεως έως την ημέρα εκτελέσεως της αποφάσεως C-89/03·
            
         
               3.
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         Λόγοι προσφυγής και κύρια επιχειρήματα
   Με την απόφασή του της 2ας Οκτωβρίου 2003 στην υπόθεση C-89/03, Επιτροπή των Ευρωπαϊκών Κοινοτήτων κατά Μεγάλου Δουκάτου του Λουξεμβούργου, το Δικαστήριο αποφάσισε ότι: «Το Μεγάλο Δουκάτο του Λουξεμβούργου, παραλείποντας να θέσει σε ισχύ όλες τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί με την οδηγία 93/15/ΕΟΚ του Συμβουλίου, της 5ης Απριλίου 1993, για την εναρμόνιση των διατάξεων περί της εμπορίας και του ελέγχου των εκρηκτικών υλών εμπορικής χρήσεως, παρέβη τις υποχρεώσεις που υπέχει από την εν λόγω οδηγία».
   Η Επιτροπή, με έγγραφο της 7ης Νοεμβρίου 2003, επέστησε την προσοχή των λουξεμβουργιανών αρχών στην απόφαση της 2ας Οκτωβρίου 2003 και ζήτησε να της κοινοποιηθούν τα μέτρα που είχαν θεσπισθεί προς εκτέλεση της εν λόγω αποφάσεως.
   Οι λουξεμβουργιανές αρχές απάντησαν ότι ένα σχέδιο διατάγματος του Μεγάλου Δούκα επρόκειτο να ολοκληρωθεί το αργότερο τον Νοέμβριο του 2004.
   Στις 14 Δεκεμβρίου 2004, η Επιτροπή απέστειλε αιτιολογημένη γνώμη με την οποία κάλεσε το Μεγάλο Δουκάτο του Λουξεμβούργου να λάβει τα αναγκαία για τη συμμόρφωσή του προς αυτή μέτρα εντός δίμηνης προθεσμίας.
   Με έγγραφο της 19ης Σεπτεμβρίου 2005, οι λουξεμβουργιανές αρχές επισήμαναν ότι το Conseil d'État έχει κρίνει ότι, κατά το Σύνταγμα, το πεδίο εφαρμογής του σχεδίου διατάγματος καθορίζεται μόνο με νόμο.
   Σύμφωνα με τα στοιχεία που έχει στη διάθεσή της η Επιτροπή, το Μεγάλο Δουκάτο του Λουξεμβούργου δεν έχει μεταφέρει ακόμη την επίμαχη οδηγία στο εσωτερικό δίκαιο.
   Κατά το άρθρο 228, παράγραφος 2, δεύτερο εδάφιο, δεύτερη πρόταση, ΕΚ, η Επιτροπή προσδιορίζει με το δικόγραφο της προσφυγής το ύψος του κατ' αποκοπήν ποσού ή της χρηματικής ποινής που το οικείο κράτος μέλος οφείλει να καταβάλει και το οποίο η Επιτροπή κρίνει κατάλληλο για την περίσταση.
   Εν προκειμένω, η Επιτροπή φρονεί ότι μια χρηματική ποινή ύψους 9 000 ευρώ ημερησίως είναι κατάλληλη δεδομένης της σοβαρότητας και της διάρκειας της παραβάσεως και λαμβάνει υπόψη την ανάγκη να δοθεί στην εν λόγω χρηματική ποινή το αναγκαίο αποτρεπτικό αποτέλεσμα.
   
      (1)  Οδηγία 93/15/ΕΟΚ του Συμβουλίου, της 5ης Απριλίου 1993, για την εναρμόνιση των διατάξεων περί της εμπορίας και του ελέγχου των εκρηκτικών υλών εμπορικής χρήσης (ΕΕ L 121, σ. 20)